બીજા દિવસે જનરલ સ્કર્નર સાથે પોમોર્સ્કા સ્ટ્રીટની મુલાકાત ગોઠવવામાં આવી. એમોન અને જનરલ સ્કર્નર બંને જાણતા હતા, કે નવા કેમ્પનો સંપૂર્ણ ખર્ચ ઓસ્કર પાસેથી વસુલ કરી શકાય તેમ હતો. ઓસ્કરે તેમની પાસે એવી દલીલ રજુ કરી હતી કે કામદારોને ફેક્ટરીમાં જ રાખવાથી તેમનો વધારે કસ કાઢી શકાય તેમ હતું! એમોન અને જનરલ બંને જાણી ગયા હતા કે આવી દલીલ કરીને ઓસ્કર પોતાની કોઈક અંગત રમત રમી રહ્યો હતો, જેને માટે તેને ખર્ચની કોઈ પરવા નહીં હોય! બંને ઓસ્કરને એક સારો માણસ માનતા હતાઃ બસ, યહૂદીઓ પ્રત્યેનો પ્રેમ તેને એક વાયરસની માફક વળગ્યો હતો! એસએસ સ્વાભાવગતરીતે એવું માનતી સંસ્થા હતી, કે જગતને ખૂણે-ખૂણે પથરાઈ ગયેલા બુદ્ધિશાળી યહૂદીઓ, એવો જાદુ કરી શકે તેમ હતા, કે ઓસ્કર શિન્ડલર જેવા લોકોએ તો દેડકામાં ફેરવાઈ ગયેલા રાજકુંવરની માફક સહન જ કરવું પડે! ઓસ્કરે તેના આ રોગનું પરીણામ ભોગવવું જ રહ્યું!